b"\n_START_ARTICLE_\nJohn Higgins\n_START_SECTION_\nBiografi\n_START_PARAGRAPH_\nJohn Higgins blev professionel som 17-\xc3\xa5rig i 1992 og vandt tre ranglisteturneringer i l\xc3\xb8bet af de f\xc3\xb8rste par \xc3\xa5r, lige som han n\xc3\xa5ede finalen i Masters-turneringen i 1995. De f\xc3\xb8lgende \xc3\xa5r vandt han tre af de mest prestigefyldte turneringer, VM, UK Championships og Masters-turneringen, hvilket gav ham f\xc3\xb8rstepladsen p\xc3\xa5 verdensranglisten. _NEWLINE_I starten af 2000'erne var Higgins den f\xc3\xb8rende snookerspiller, men da han blev far for f\xc3\xb8rste gang i 2001, mistede han gradvist koncentrationen, og han faldt tilbage p\xc3\xa5 verdensranglisten. I s\xc3\xa6sonen 2004-05 vendte han imidlertid st\xc3\xa6rkt tilbage og blev blandt andet den f\xc3\xb8rste spiller, der i en ranglisteturnering pr\xc3\xa6sterede fire 100-breaks i tr\xc3\xa6k i en kamp mod Ronnie O'Sullivan. Det gav ogs\xc3\xa5 en rekord p\xc3\xa5 494 point uden scoringer af modstanderen._NEWLINE_Higgins genvandt VM i 2007 med en finalesejr p\xc3\xa5 18-13 over Mark Selby i den l\xc3\xa6ngste finale nogensinde, og samtidig genindtog han f\xc3\xb8rstepladsen p\xc3\xa5 verdensranglisten \xe2\x80\x93 hvilket han dog grundet sin indsats i hele s\xc3\xa6sonen ville have gjort ogs\xc3\xa5 med et nederlag i finalen._NEWLINE_Han vandt sit tredje VM-trof\xc3\xa6 i 2009 ved at besejre Shaun Murphy i finalen med de overbevisende cifre 18-9. Han blev dermed den blot fjerde spiller, der har vundet tre VM-titler eller mere._NEWLINE_I maj 2010 kom Higgins i mediernes s\xc3\xb8gelys, da der blev afsl\xc3\xb8ret hemmelige optagelser af, at han tilsyneladende overvejede at v\xc3\xa6re med til at snyde med resultater af nogle kampe. Sk\xc3\xb8nt han efterf\xc3\xb8lgende h\xc3\xa6vdede, at han havde udtrykt interesse for et tilbud om s\xc3\xa5danne matchfixings, fordi han var bange for, at tilbuddet kom fra organiserede kriminelle, blev han efterf\xc3\xb8lgende suspenderet i et halvt \xc3\xa5r og fik en b\xc3\xb8de p\xc3\xa5 \xc2\xa375.000 for at bringe spillet i miskredit._NEWLINE_Han vendte tilbage til turneringerne i november samme \xc3\xa5r og viste straks sit h\xc3\xb8je niveau med flere gode resultater. Han afsluttede s\xc3\xa6sonen p\xc3\xa5 bedste vis, da han for fjerde gang vandt VM-titlen med en finalesejr p\xc3\xa5 18-15 over det unge talent Judd Trump."